Document ID: 32002D0235

Komisjoni otsus,
13. märts 2002,
millega nähakse ette kord, mille alusel liikmesriigid edastavad komisjonile teavet ühenduste omavahendite süsteemi raames
(teatavaks tehtud numbri K(2002) 416 all)
(2002/235/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse ühenduste omavahendite süsteemi käsitlevat nõukogu 31. oktoobri 1994. aasta otsust 94/728/EÜ, Euratom, [1] eriti selle artikli 8 lõiget 2,
võttes arvesse ühenduste omavahendite süsteemi käsitlevat nõukogu 22. mai 2000. aasta määrust (EÜ, Euratom) nr 1150/2000, [2] millega rakendatakse otsus 94/728/EÜ, Euratom, eriti selle artikli 8 lõiget 2
ning arvestades järgmist:
(1) Määrusega (Euratom, EÜ) nr 1355/96 [3] võttis nõukogu vastu sätted, mis peaksid parandama teatavaid osi korras, mille kohaselt liikmesriigid annavad komisjonile aru omavahendite sissenõudmiseks võetud meetmete kohta, eriti pettuste ja eeskirjade eiramisega seotud juhtudel.
(2) Selle alusel võttis komisjon 20. märtsil 1997 vastu otsuse 97/245/EÜ, Euratom, millega nähakse ette kord, mille alusel liikmesriigid edastavad komisjonile teavet ühenduste omavahendite süsteemi raames. [4]
(3) Tasuvusega seoses tuleks ratsionaliseerida olemasolevate teabeallikate kasutamine, eelkõige teabe osas, mis on seotud märkimisväärset mõju omavate pettuste ja eeskirjade eiramisega.
(4) Tuleks astuda samme mahakandmistaotlustega saadud kogemuste ärakasutamiseks ja selleks kasutatud vormi esitamise parandamiseks.
(5) Käesoleva otsusega ettenähtud meetmed on kooskõlas määruse (EÜ, Euratom) nr 1150/2000 artikli 20 alusel loodud omavahendite nõuandekomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 97/245/EMÜ, Euratom VI lisa asendatakse käesoleva otsuse lisas äratoodud uue VI lisaga.
Artikkel 2
Käesolev otsus on adresseeritud liikmesriikidele.
Brüssel, 13. märts 2002

Labels: 12
11
15